标题：876年
中国纪年
876年，唐僖宗惠圣恭定孝皇帝乾符三年
历史大事
南诏与高骈往返致书互讦
自宣宗、懿宗以来，唐边将虐待蛮人，致南诏经常入犯。南诏王命其大臣督爽多次致书唐中书门下，辞语颇有怨愤。中书门下皆不答复。乾符二年（八七五）正月，翰林学士卢携奏称：长此不复，则南诏愈骄，以为唐无言以答。当数其十代国王受唐册封之恩以责之，然复书不必由中书门下，但命西川节度使高骈、岭南西道节度使辛谠按中书门下所拟书信作复即可。僖宗准奏。时南诏进犯西川，被高骈击退。南诏遣使向骈求和，而仍犯边不息，骈斩其使者。先是，咸通三年（八六二）南诏攻陷交趾，俘安南经略判官杜骧妻李瑶，三年三月，南诏送瑶还，使其致书于高骈，辞极骄慢。骈送瑶回京。廿六日，复书南诏，数其负唐累朝之恩，冒犯边境之罪，并历叙其在安南、大渡河之败状以折辱之。
原州军乱
原州（今宁夏固原）刺史史怀操贪暴，乾符三年（八七六）四月，原州军乱，逐史怀操。
密诏宣武、感化、泗州选精兵巡防漕船
乾符三年（八七六）四月，唐廷以王仙芝、黄巢等农民军驰骋中原，威胁漕运，密诏宣武（今河南开封）、感化（今江苏徐州）、泗州（今江苏盱眙北）防御使选精兵数百人，巡行运河沿岸，防卫漕运船只，每五日即将漕运长安钱米平安状况上奏。
王仙芝兵败沂州
乾符二年（八七五）十二月，王仙芝率农民军围攻沂州（今山东临沂），久攻不克。唐廷使平卢节度使宋威为诸道行营招讨草贼使，率大军救援。三年七月，宋威于沂州城下大败王仙芝，仙芝逃免。宋威奏称仙芝已死，纵诸道兵各归本地。百官皆入贺。
王仙芝驰骋中原
乾符三年（八七六）七月，王仙芝兵败沂州，率起义军余部仍四处活动。地方州县上奏，称仙芝仍在。时诸道兵已各回本道，唐廷诏令再征发攻讨，士卒皆愤而思乱。八月，仙芝乘敌尚未集结，中原空虚之机，率军西进，攻陷阳翟（今河南禹县）、郏城（今河南郏县）等八县，威胁东都。唐廷急命忠武（治今河南许昌）节度使崔安潜率兵进攻起义军，命昭义（今山西长治）节度使曹翔率兵五千，会同义成（今河南滑县）兵守东都，又命左散骑常侍曾元裕为招讨副使，统帅东都守戍兵马。命山南东道（今湖北襄樊）节度使李福选兵二千守汝（今河南临汝）、邓（今河南邓县）要路；命邠宁（今陕西彬县）节度使李侃、凤翔节度使令狐绹选步兵一千、骑兵五百守陕州（今河南陕县）、潼关，阻遏起义军西进。九月二日，王仙芝攻克汝州，擒刺史王镣。东都大惊，官员百姓携家出城。王仙芝乘胜再克阳武（今河河南），攻郑州受挫，遂率军向南攻打唐（今河南泌阳）、邓。十月，克郢（今湖北京山）、复（今湖北沔阳西南）二州。十二月，转攻申（今河南信阳）、光（今河南潢川）、庐（今安徽合肥）、寿（今安徽寿县）等州。淮南（今江苏扬州）节度使刘邺奏请增兵，唐廷命感化节度使薛能选精兵数千援助。
高骈筑成都外城
自太和三年（八二九）以后，南诏屡兴兵进犯西川（今四川成都），两度攻陷成都。乾符二年（八七五），高骈出任西川节度使，击退南诏。三年，命僧人景仙规划设计，欲筑成都外城，以加强防守。八月，骈令成都十县征发役夫筑城。因恐南诏入犯，惊扰役夫，遂奏请朝廷，遣景仙游行入南诏，言于南诏王，使其归附于唐，仍许以公主和亲。南诏信佛，南诏王率其大臣迎拜景仙，并听信其言，因与商议二国和亲礼仪，久而不决。骈又声言欲亲率兵巡边，朝夕烽火相望，至于大渡河，而实未行。南诏边将皆惊恐，遂无边患。蜀地土质疏软，骈命城墙外用砖包垒，环城十里取土。役夫十日轮番而换，民乐其均劳。自八月九日至十一月十五日，历时三月，成都外城筑成，周长二十五里。
王郢请降于唐
乾符二年（八七五）四月，浙西狼山镇遏使王郢率众起事，后转战于东南沿海一带。三年七月，唐廷命前严州刺史高杰为沿海水军都知兵马使，征讨王郢。王郢请温州刺史鲁寔奏请降唐。敕郢赴京面降，郢拥兵迁延，半年不至。十一月，求为望海镇（今浙江镇海）使。唐廷不许，以郢为右率府率，令神策军为其补授高级军职；郢此前所掠财物，皆令给与。
青、沧戍边将士逐桂管观察使
桂管（今广西桂林）监军李维周骄横，观察使李瓒曲意奉迎，渐不能制。桂管有兵八百人，防御使仅得百人，余皆属监军。维周擅补授州县代理官员，又夺昭州（今广西平乐西北）送使钱为己有。乾符三年（八七六）十二月，沧州（今河北沧州东南）、青州（今山东益都）戍防安南（今越南河内）将士代还，至桂管，李维周怂恿将士作乱，遂逐观察使李瓒。唐廷以右谏议大夫张禹谟为桂管观察使，诏按维周之罪。
王仙芝蕲州降唐，未果
乾符三年（八七六）秋，王仙芝率农民军驰骋中原，攻克数州。九月，唐廷敕赦仙芝与尚君长罪，令以官招降。十二月，王仙芝、黄巢率军攻打蕲州（今湖北蕲春东北）。农民军所俘唐汝州刺史王镣为仙芝作书，劝蕲州刺史裴偓与农民军约和，并为仙芝奏请官职。偓遂开城请仙芝、黄巢等三十余人入城，设宴接待，奏言仙芝所请。诸宰相皆以为不可，王铎以裴偓系其掌贡举时所擢进士，再三请求，僖宗遂许。诏以仙芝为左神策军押牙兼监察御史，遣中使赴蕲州授任。仙芝得官后甚喜。黄巢大怒，言初起时，吾等立誓共横行天下，今仙芝独降为官，使义军五千余众何所归。因殴伤仙芝头部，众皆喧噪不已。仙芝畏众怒，遂不受唐所命官。起义军掠取城中粮储，王仙芝、尚君长率三千人，黄巢率二千人，分兵而去。裴偓逃奔鄂州，中使奔襄州。
天平军乱
乾符二年（八七五）十二月，王仙芝率起义军攻沂州（今山东临沂）。三年正月，天平军（今山东东平西北）遣将士张晏等救援沂州。返回途中，天平军闻北境又有农民起义，遂命其留原地防守。张晏等不从军令，喧噪回归郓州。天平都将张思泰、李承佑出城，与晏等裂袖结义，并以已俸禄钱设酒肴慰谕，军乱遂定。天平军奏称张晏等作乱，唐廷命加宣慰，不得穷究。
敕福建、江西、湖南等道训练士卒
咸通三年（八七六）正月，唐廷以中原地区农民纷纷起义，敕命福建、江西、湖南诸道观察使、刺史，皆训练士卒。又令天下乡村各置弓刀鼓板以防不测。
赐兖海节度号泰宁军
乾符三年（八七六）正月，诏赐兖海（今山东兖州）节度号泰宁军。
雄州地震
乾符三年（八七六）六月廿日，雄州（今宁夏吴忠西南）地震，余震至七月六日方止。州城房屋皆倒塌，地陷水涌，伤死甚众。
通鉴记载
懿宗昭圣恭惠孝皇帝下乾符三年（丙申，公元八七六年） 
春，正月，天平军奏遣将士张晏等救沂州，还，至义桥，闻北境复有盗起，留使扞御。晏等不从，喧噪趣郓州。都将张思泰、李承祐走马出城，裂袖与盟，以俸钱备酒肴慰谕，然后定。语本军宣慰一切，无得穷诘。 
二月，敕福建、江西、湖南诸道观察、刺史，皆训练士卒。又令天下乡村各置弓刀鼓板以备群盗。赐兖海节度号泰宁军。 
三月，卢龙节度使李茂勋请以其子幽州左司马可举知留后，自求致仕。诏茂勋以左仆射致仕，以可举为卢龙留后。 
门下侍郎、同平章事崔彦昭罢为太子太傅。以左仆射王铎兼门下侍郎、同平章事。 
南诏遣使者诣高骈求和而盗边不息，骈斩其使者。蛮之陷交趾也，虏安南经略判官杜骧妻李瑶。瑶，宗室之疏属也。蛮遣瑶还，递木夹以遗骈，称“督爽牒西川节度使”，辞极骄慢。骈送瑶京师。甲辰，复牒南诏，数其负累圣恩德、暴犯边境、残贼欺诈之罪，安南、大渡覆败之状，折辱之。 
原州刺史史怀操贪暴，夏，四月，军乱，逐之。 
赐宣武、感化节度、泗州防御使密诏，选精兵数百人于巡内游奕，防卫纲船，五日一具上供钱米平安状闻奏。 
五月，昭王汭薨。 
以卢龙留后李可举为节度使。 
六月，抚王纮薨。 
雄州地震裂，水涌，坏州城及公私户舍俱尽。 
秋，七月，以前岩州刺史高杰为左骁卫将军，充缘海水军都知兵马使，以讨王郢。 
鄂王润薨。 
加魏博节度使韩简同平章事。 
宋威击王仙芝于沂州城下，大破之，仙芝亡去。威奏仙芝已死，纵遣诸道兵，身还青州。百官皆入贺。居三日，州县奏仙芝尚在，攻剽如故。时兵始休，诏复发之，士皆忿怨思乱。八月，仙芝陷阳翟、郏城，诏忠武节度使崔安潜发兵击之。安潜，慎由之弟也。又命昭义节度使曹翔将步骑五千及义成兵卫东都宫，以左散骑常侍曾元裕为招讨副使，守东都，又诏山南东道节度使李福选步骑二千守汝、邓要路。仙芝进逼汝州，诏邠宁节度使李侃、凤翔节度使令狐綯选步兵一千、骑兵五百守陕州、潼关。 
加成德节度使王景崇兼中书令。 
九月，乙亥朔，日有食之。 
丙子，王仙芝陷汝州，执刺史王镣。镣，铎之从父兄弟也。东都大震，士民挈家逃出城。乙酉敕王仙芝、尚君长罪，除官，以招谕之。仙芝陷阳武，攻郑州，昭义监军判官雷殷符屯中牟，击仙芝，破走之。冬，十月，仙芝南攻唐、邓。 
西川节度使高骈筑成都罗城，使僧景仙规度，周二十五里，悉召县令庀徒赋役，吏受百钱以上皆死。蜀土疏恶，以甓甃之，还城十里内取土，皆划丘垤平之，无得为坎埳以害耕种；役者不过十日而代，众乐其均，不费扑挞而功办。自八月癸丑筑之，至十一月戊子毕功。役之始作也，骈恐南诏扬声入寇，虽不敢决来，役者必惊扰，乃奏遣景仙托游行入南诏，说谕骠信使归附中国，仍许妻以公主，因与议二国礼仪，久之不决。骈又声言欲巡边，朝夕通烽火，至大渡河，而实不行，蛮中惴恐。由是讫于城成，边候无风尘之警。先是，西川将吏入南诏，骠信皆坐受其拜，骈以其俗尚浮屠，故遣景仙往，骠信果帅其大臣迎拜，信用其言。 
王仙芝攻郢、复二州，陷之。 
王郢因温州刺史鲁寔请降，寔屡为之论奏，敕郢诣阙。郢拥兵迁延，半年不至，固求望海镇使；朝廷不许，以郢为右率府率，仍令左神策军补以重职，其先所掠之财，并令给与。 
十二月，王仙芝攻申、光、庐、寿、舒、通等州。淮南节度使刘邺奏求益兵，敕感化节度使薛能选精兵数千助之。郑畋以言计不行，称疾逊位，不许，乃上言：“自沂州奏捷之后，仙芝愈肆猖狂，屠陷五六州，疮痍数千里。宋威衰老多病，自妄奏以来，诸道尤所不服，今淹留毫州，殊无进讨之意。曾元裕拥兵蕲、黄，专欲望风退缩。若使贼陷扬州，则江南亦非国有。崔安潜威望过人，张自勉骁雄良将，宫苑使李晟，西平王晟之孙，严而有勇。请以安潜为行营都统，?彖为招讨使代威，自勉为副使代元裕。”上颇采其言。 
青、沧军士戍安南，还至桂州，逐观察使李瓒。瓒，宗闵之子也。以右谏议大夫张禹谟为桂州观察使。桂管监军李维周骄横，瓒曲奉之，浸不能制。桂管有兵八百人，防御使才得百人，馀皆属监军。又预于逐帅之谋，强取两使印，擅补知州官，夺昭州送使钱。诏禹谟并按之。禹谟，彻之子也。 
招讨副使、都监杨复光奏尚君长弟让据查牙山，官军退保邓州。复光，玄价之养子也。 
王仙芝攻蕲州，蕲州刺史裴渥，王铎知举时所擢进士也。王镣在贼中，为仙芝以书说渥。渥与仙芝约，敛兵不战，许为之奏官；镣亦说仙芝许以如约。渥乃开城延仙芝及黄巢辈三十馀人入城，置酒，大陈货贿以赠之，表陈其状。诸宰相多言：“先帝不赦庞勋，期年卒诛之。今仙芝小贼，非庞勋之比，赦罪除官，益长奸宄。”王铎固请，许之。乃以仙芝为左神策军押牙兼监察御史，遣中使以告身即蕲州授之。仙芝得之甚喜，镣、渥皆贺。未退，黄巢以官不及己，大怒曰：“始者共立大誓，横行天下，今独取官赴左军，使此五千馀众安所归乎！”因殴仙芝，伤其首，其众喧噪不已。仙芝畏众怒，遂不受命。大掠蕲州，城中之人，半驱半杀，焚其庐舍。渥奔鄂州，敕使奔襄州，镣为贼所拘。贼乃分其军三千馀人从仙芝及尚君长，二千馀人从巢，各分道而去。